Juc cutimi Diosta manacuyänäpä cagman aywaycashgächo tincuyargä supaypa munayninwan adivinag jipashwan.
Say jipash adivinaptinmi patronnincuna asca guellayta gänayargan.
Say jipashmi nogacunata gatiräyämargan:
“¡Cay runacunaga munayyog Tayta Dios munashganno cawagmi!
¡Paycunami gamcunata tantyasiyäshunquipä imano salvacuyänayquipä cashgantapis!”
nir.
Sayno waran waran büllata rurar gatiräyämaptinmi Pablo rabiacushpan jipashcho caycag supayta nergan:
“¡Jesucristupa jutinchömi gamta gargö cay jipashpita yargunayquipä!”
Sayno niptinmi jinan höra say jipashpita supay yargorgan.
Saymi say jipashpa patronnincuna guellayta mana gänayänanpä captinna prësu sariyargan Pablutawan Silasta.
Nircurna autoridäcunaman apayargan pläzacho lapan runacunapa naupancho juzgayänanpä.
Autoridäcunaman apayaptinmi asca runacunapis paycunata gatiräyargan.
Chaycasirmi Pabluta tumpayashpan niyargan:
“Cay Israel runacunami marcansicho yachaycäsin Israel runacunapa costumbrincunata rurayänanpä.
Nogansega Roma runa cashpansi manami say costumbricunataga chasquipashwansu.
Sayno yachasiptinmi runacuna fiyupa rabiash caycäyan.”
Sayno niyaptinmi saycho caycag runacunapis paycunapa contran sharcuyargan.
Saymi autoridäcunapis Pablupa y Silaspa janan cag mödananta logtirir fiyupa wirusiyargan.
Sayno wirurcasirnami paycunata carcilman wichgasiyargan.
Nircurna prësucuna cuidag runata nergan:
“Mana gueshpiyänanpä paycunata seguro llävinqui.”
Sayno niyaptinmi wichgargan más ruri cag calapösuman.
Nircurmi chaquincunata “cëpo” nishgan racta tablapa ishcay uchcuncunaman jatergan mana yargunanpä.
Saypita pulan pagasno caycaptinmi Pabluwan Silas Tayta Diosninsita manacurir cantayargan.
Sayno cantayashgantaga waquin cag prësucunapis wiyayarganmi.
Sayno cantaycäyaptinmi elagpita fiyupa pasa sucsucyar carcilta cuyusergan.
Saynöpis lapan puncucuna jucla quichacäcorgan y prësucuna wataräyashgan cadinacunapis pascacäcuyargan.
Saymi prësucunata cuidag runapis pasa sucsucyaptin riccharcamunanpäga puncucuna quichacash caycäyargan.
Saymi prësucuna gueshpicuyashganta yarpar espädanta jorgurir quiquin wanusicuyta munargan.
Sayno wanusicuyta munaptinmi Pablo fuertipa nergan:
“¡Ama wanusicuysu!
¡Caycho lapämi caycäyä!”
Saymi prësucunata cuidag runaga acsicurcur carcilman cörrila yaycorgan.
Pabluwan Silas caycäyashganman chaycur sucsucyashpan puntanman gongurpacuycorgan.
Nircurna carcilpita paycunata jorgurir taporgan:
“¿Imatarä ruräman salvacunäpä,
taytacuna?”
nir.
Sayno tapuptinmi Pabluwan Silas niyargan:
“Señor Jesucristuta chasquicuy.
Sayno chasquicurmi gam salvacunquipä.
Gam chasquicuptiquega wayiquicho tagcunapis chasquicuyashpan salvacuyangapämi.”
Nircurnami say runata y wayincho caycagcunatapis tantyasergan Jesucristupa ali wilacuyninta.
Saymi prësucunata cuidag runaga Pablutawan Silasta jampergan garanpis pashtagpä runacuna wiruyashganta.
Nircurnami Jesucristuta chasquicushpan paypis y wayincho tagcunapis jucla bautizacuyargan.
Saypita wayinman pushaycur micuyta garargan.
Jesucristuta chasquicur Tayta Diosninsiman yäracuyashpanmi wayincho tagcunawan fiyupa cushicuyargan.
Waraynin tutanami autoridäcuna wardiacunata cachayargan prësucuna cuidag runaman,
Pablutawan Silasta cacharinanpä.
Saymi prësucunata cuidag runa Pabluta wilargan:
“Autoridäcuna wilacasiyämush gamcunata cacharinäpämi.
Cananga aywacuyanquinashi” nir.
Saymi wardiacunata Pablo nergan:
“Roma runa caycaptëpis lapanpa naupancho mana tapupämaylapa nogacunata wirusiyämash.
Sayno mana tapupämaylapami cay carcilman wichgasiyämash.
¿Sayno wirurcasimarcu carcilpita pacaylapa gargasimayta munaycäyan?
¡Quiquincunarä shayämusun caypita jorgayämänanpä!”
Sayno niptinmi wardiacuna autoridäcunaman cutiycuyashpan wilayargan Pabluwan Silas Roma runacuna cayashganta.
Sayta musyaycurmi autoridäcuna mansariyashpan aywayargan Pabluwan Silas wichgaraycashgan cagman.
Chaycurnami niyargan:
“Roma runa cashgayquita mana musyarmi castigasiyashcä,
taytay.
Sayno castigasiyashgäpita perdonaycayälämay.”
Nircurnami carcilpita jorgurir paycunata autoridäcuna ruwacuyargan say marcapita aywacuyänanpä.
Saypitanami Pabluwan Silas aywayargan Lidiapa wayinman.
Saychömi waugui-panicunata shacyäsergan Tayta Diosman imaypis yäracuyänanpä.
Nircurnami Filipos marcapita aywacuyargan.